Սահան Պրադհան

Սահան Պրադհան (, ), նեպալցի պետական գործիչ, կոմունիստական կուսակցության նշանավոր առաջնորդներից մեկը, Գիրիջա Պրասադ Կոյիրալայի կոալիցիոն կառավարությունում եղել է Նեպալի արտաքին գործերի նախարար (2007-2008)։

Կենսագրություն 
Սահան Պրադհանը ծնվել է 1927 թվականի հունիսի 11-ին, Կատմանդուում։ 1938 թվականին նրա ընտանիքը գաղթել է Բիրմա, որտեղ Սահանը անցկացրել է իր պատանեկությունը։ 1945 թվականին վերադարձել է Նեպալ, 1950-ական թվականներին աշխատել է տարրական և միջնակարգ դպրոցներում որպես ուսուցիչ։ 1953 թվականին Հնդկաստանի Պատնայի համալսարանում ստացել է բակալավրի աստիճան,  1961 թվականին՝ Նեպալի Տրիբխուվանի համալսարանում տնտեսության մագիստրոսի աստիճան։ 1964-1973 թվականներին դասավանդել է Տրիբխուվանի համալսարանի Պադմա Կանյա քոլեջում, 1973-1975 թվականներին՝ համալսարանում։ Այդ շրջանում ակտիվ պայքարել է ժողովրդավարության և կանանց իրավունքների համար։

Ամուսնացած է եղել Նեպալի կոմունիստական կուսակցության առաջնորդ և այդ կուսակցության գլխավոր գործիչներից մեկի՝ Պուպշա Լալա Շրեստհայի հետ (քաղբյուրոյի անդամ 1978 թվականից)։ Իր քաղաքական գործունեության ընթացքում մի քանի ամիս անցկացրել է բանտում։ 1986 թվականին դարձել է կուսակցության առաջնորդ։ Նրա պառակտումից հետո՝ 1997-2001 թվականներին, եղել է Նեպալի կոմունիստական կուսակցության (մաքսիստ-լենինյան) նախագահ և այդ պաշտոնը զբաղեցրել մինչև 2002 թվականի նեպալցի կոմունիստների միավորումը։

1990-ական թվականներին բազմիցս մտել է Նեպալի կառավարության կազմի մեջ՝
 1990-1991 թվականներին եղել է արդյունաբերության և առևտրի նախարար,
 1996-1997 թվականներին եղել է անտառապահության և հողերի պահպանության նախարար,
 1997-1998 թվականներին եղել է կանանց և սոցիալական ապահովության հարցերով նախարար,
 2007-2008 թվականներին եղել է արտաքին գործերի նախարար։

Պրադհանի քույր Սադհան Ադիկարին եղել է կոմունիստական շարժման առաջնորդներից մեկը։

Սահան Պրադհանը մահացել է 2014 թվականի սեպտեմբերի 22-ին 87 տարեկան հասակում՝ Կատմանդուում։

Ծանոթագրություններ

Աղբյուրներ 
 http://www.ekantipur.com/2014/09/23/headlines/UML-leader-Sahana-Pradhan-passes-away/395494/ 
 http://www.smolec.pl/kobiety/sahana_pradhan.htm

Նեպալցի պետական գործիչներ
Նեպալցի կոմունիստներ
Արտաքին գործերի կին նախարարներ
Նեպալի վարչապետի տեղակալներ
Նեպալի կին քաղաքական գործիչներ